[pic] | EUROOPA ÜHENDUSTE KOMISJON |

Brüssel 14.8.2007

KOM(2007) 471 lõplik

KOMISJONI ARUANNE NÕUKOGULE JA EUROOPA PARLAMENDILE

Aomeni erihalduspiirkond: 2006. aasta aruanne

KOMISJONI ARUANNE NÕUKOGULE JA EUROOPA PARLAMENDILE

Aomeni erihalduspiirkond:2006. aasta aruanne

Enne Aomeni üleandmist Hiinale 1999. aasta detsembris andis komisjon lubaduse "tähelepanelikult jälgida ja edendada põhimõtte "üks riik, kaks süsteemi" rakendamist, et täielikult toetada Aomeni poliitilist, majanduslikku ja kultuurilist autonoomiat."[1] 2006. aastal lubas komisjon jätkata Aomeni põhiseaduslikke, poliitilisi, kaubanduslikke ja kahepoolseid suundumusi käsitlevate aastaaruannete koostamist.[2] Käesolev aruanne on alates 2000. aastast järjekorras seitsmes.

Aomen on Euroopa Liidu oluline partner, kellega tal on ühised väärtused ning huvid majandus-, õigusloome-, haridus-, sotsiaal- ja kultuurivaldkonnas. Pärast üleandmist on ELi ja Aomeni vahelised suhted kõnealustes valdkondades jätkuvalt süvenenud ning laienenud, säilitades oma praktilisuse, mille aluseks on ühised huvid. ELi ja Aomeni vaheline koostöö ja suhtlus on 2006. aastal veelgi suurenenud.

1. Poliitiline areng

Poliitiline ja põhiseaduslik olukord Aomeni erihalduspiirkonnas oli 2006. aastal jätkuvalt stabiilne, kuigi 2006. aasta lõppu varjutas suurem skandaal valitsuses (vt allpool). Aomeni tulevasi põhiseaduslikke arenguid käsitlevad ettepanekud lükati kuni 2008. aastani ja isegi kaugemasse tulevikku edasi. Aomeni valitsusjuht Edmund Ho ütles 16. novembril 2006. aastal peetud 2007. aasta programmkõne lõpus, et otsevalimisi ei ole 2009. aastal või kohe pärast 2009. aastat võimalik korraldada ning küsimust tuleks põhjalikult arutada. Ta selgitas, et valitsusjuhi ja seadusandliku kogu 2009. aasta valimiskorra seaduseelnõud esitatakse seadusandlikule kogule 2008. aastal. Komisjon võtab Edmund Ho avalduse teatavaks ning ootab huviga demokraatliku arengu kava algatamist.

Aomenis seisab valitsuse ja elanikkonna ees terve rida väljakutseid, mis tulenevad 2002. aastal alanud märkimisväärselt kiirenevatest majanduslikest ja sotsiaalsetest muudatustest. Mitmed probleemid tulenevad Aomeni enda edukusest: osa elanikkonna jõukuse kasvades vaesemate reaalsed sissetulekud aga vähenevad, kiired sotsiaalsed muutused ja välismõjud tekitavad pingeid ning kõik kõnealused arengud tekitavad kulutusi. Veerand tööjõust tuleb väljastpoolt Aomenit. Töötuks jäänud kohalikud elanikud väljendavad oma rahulolematust. Aomeni kiire majanduskasvu tõttu tõuseb elukallidus, eriti vaesemate elanikkonnakihtide kinnisvaraga seotud kulud kasvavad kiiremini kui palgad, mis seega vähendab reaalseid sissetulekuid. Aomeni linnapilti muudavad suured ehitusprojektid, mis tekitavad keskkonnaalaseid pingeid. Autode ja mootorrataste arvu kiire kasvuga Aomeni kitsastel tänavatel on kaasnenud ummikud ja keskkonnareostus. Ametiasutuste ees on väljakutse optimeerida sotsiaalsüsteemi juhtimist nii, et see tagaks valitsuse lahkekäeliste toetuskavade jõudmise abivajajateni ning parandaks väljastpoolt tulnud tööjõu reguleerimist ja töötingumusi.

2006. aasta 1. mail viisid kõnealused pinged suure avaliku meeleavalduseni, kus väljendati nurinat valitsuse tööjõupoliitika suhtes ning väideti, et ebaseaduslikule tööjõule vaadatakse Aomenis läbi sõrmede ning see ei ole piisavalt reguleeritud. Meeleavaldusel väljendatud rahutused näitasid, et rahulolematuse aste on kõrge, kuigi see piirneb elanikkonna rühmadega, kes ei saa kasu kasvavast majandusest ega tööturust.

2006. aasta detsembris puhkes suur valitsusskandaal, kui kahtlustatuna korruptsioonis vahistati üks Aomeni tippametnikest, transpordi ja avalike tööde minister Ao Man-long. Teadaolevalt toimus see Hongkongi ja Aomeni ühise korruptsioonivastase uurimise tulemusena. Ao on kõige kõrgema taseme ametnik, keda on korruptsioonis süüdistatuna vahistatud pärast Aomeni naasmist Hiina valitsemise alla 1999. aastal. Vahistamisest teatades ütles Aomeni valitsusjuht Edmund Ho, et Ao vastu leidub tõendeid, mis kinnitavad tema seotust korruptsiooniga ning, et ta kasutas ära oma positsiooni isiklikes huvides. Ao valitsemisalasse kuulusid alates üleandmisest 1999. aastal Aomeni valitsuse infrastruktuuri-, maa-, transpordi- ja keskkonnaprojektid. Ajakirjanduses on laialt kritiseeritud Aomeni maamüügisüsteemi ja ehitustööde riigihankelepingute jaotamise mehhanismi läbipaistvuse puudulikkust.

Eespool mainitud probleemid on murettekitavad, arvestades nende üldist mõju Aomeni sotsiaalmajanduslikule ülesehitusele. Komisjon loodab, et erihalduspiirkonna valitsus võtab kõik asjakohased meetmed kõnealuste oluliste probleemide lahendamiseks.

Välispoliitiliselt oli Aomen jätkuvalt platvormiks Hiina rahvusvahelistele suhetele Portugali ja portugalikeelse maailmaga, kasutades selleks koostöös Hiina Rahvavabariigi keskvalitsusega hallatavaid mehhanisme. Septembris toimus Aomenis teine Hiina ja portugalikeelsete riikide majanduskoostööfoorumi kokkusaamine ministrite tasemel. 2006. aasta oktoobris toimusid Aomenis ka portugalikeelsete riikide spordimängud ( Lusophone Games ).

2. Majandusareng

2006. aastal kuulus Aomen maailma kõige kiiremini kasvavate majanduste hulka. SKT tõusis 2006. aastal püsivhindades 16,6%, 2005. aastal oli kasv olnud mõõdukas 6,9%. Kasvu mootoriks olid hasartmängudest saadavad tulud, investeeringud ja ehitusbuum, tugev tarbimine ning kaupade ja teenuste kasvanud eksport. Majanduskasv kogus hoogu tänu ehitustegevuse kasvule ja uute kasiinode ning hasartmängudega seotud muude asutuste avamisele, hotellide ning eluasemena kasutatava kinnisvara arendamisele. Saabunud turistide arv on pärast 2002. aastal toimunud hasartmängusüsteemi ja Mandri-Hiina külastamiskorra liberaliseerimist ning laiendamist aasta-aastalt kasvanud. Aomenisse saabub nädalas umbes 500 000 turisti, mis on sama palju kui Aomeni elanike arv. 2006. aasta lõpuks langes töötuse tase kõige madalamale tasemele (3,5%) pärast üleandmist, samal ajal tõusis jätkuvalt inflatsioonisurve, seda eelkõige kinnisvarasektoris. Teadaolevalt möödus Aomen 2006. aastal esimest korda Hongkongist sissetuleku poolest inimese kohta. Aomeni erihalduspiirkonda iseloomustab siiski sügav ja üha laienev sissetulekute ebavõrdsus.

2006. aastal möödus Aomen hasartmängudest saadavate tulude poolest Las Vegasest, saades nii maailma suurimaks hasartmänguturuks. Aomen käivitab erinevaid algatusi, et mitmekesistada oma majandust ka muude valdkondadega nagu näiteks konverentside ja näituste korraldamine, sanatooriumipuhkused, spordi- ning kultuuriturism. Kasiinodest saadavate tulude suur kasv tähendab siiski, et kõnealuse majandusharu osa kogu majandustegevuses suureneb üha.

Erasektor alustas möödunud aastal mitme kinnisvaraprojekti arendamist. Kõnealuste projektide valmimise järel suureneb hotellitubade koguarv paari järgmise aasta jooksul kolm korda. Avatakse uusi kasiinosid, mis suurendavad hasartmängusektorit ja selle võimsust. Tulevikus võib siiski tekkida kõnealuses sektoris teenuste ülepakkumise oht. Kaupade eksport taastus 2006. aastal pärast 2005. aasta teravat langust, mis tulenes ülemaailmsete tekstiilikvootide kaotamisest. Aomeni Mandri-Hiinasse suunatud eksport, mis koosneb põhiliselt varem piirangutega reglementeeritud tekstiili- ja rõivatoodetest, kasvas 2006. aasta esimeses pooles rohkem kui 50%. Import kasvas jätkuvalt suurte investeeringute ja tugeva tarbimise tõttu, selle tulemusena kasvas kaubavahetuse defitsiit. Tootmine moodustas 2006. aastal ainult 5% Aomeni SKTst.

Maksutulud jätkasid väga suurt kasvu tänu olulisele hasartmängumaksu tulude tõusule. Suur ja üha kasvav maksutulude ülejääk võimaldas Aomeni erihalduspiirkonna valitsusel investeerida majanduse, infrastruktuuri ja hariduse edendamise pikaajalistesse programmidesse. Peamised pikaajalised programmid hõlmavad kiire kergraudtee ühistranspordisüsteemi, linnaruumi ümberkorraldamist ja merepõhja arvelt uute maa-alade hõivamist. Tugeva majanduse tulemusena muutus vaba tööjõu leidmine eriti ehitus- ja teenindussektori oskustööliste osas väga keeruliseks. 2006. aastal suurenes tööjõu sissevedu 60% võrra, jõudes rohkem kui 50 000 tööliseni. Enamus sissetoodud töötajatest on hõivatud ehitus-, teenindus- ja hasartmängusektoris. Peamised võõrtööjõu allikad on Mandri-Hiina ja viimasel ajal ka Hongkong. Töötuse määr langeb jätkuvalt üha madalamale (2006. aasta viimases kvartalis 3,5%).

Märgid näitavad, et järgmistel aastatel seisavad Aomeni majanduse ja valitsuse ees üha suuremad väljakutsed: kuidas tagada säästev areng; kuidas hakkama saada kasvava majandusega kaasnevate suurenevate kulude ja välismõjudega (keskkond, ummikud, sotsiaalsed erinevused); kuidas suurendada suutlikkust kohandada infrastruktuuri ja tööjõudu nõudlusele vastavaks; ja kuidas muuta majanduse piiratust mitmekesisemaks.

3. Kaubandus ja valdkondlikud küsimused

Intellektuaalomandi õigused. Tunnustades Aomeni erihalduspiirkonna jätkuvaid püüdlusi uuendada intellektuaalomandi kaitse õiguslikku raamistikku ning selle rakendusstruktuuri, tunneb Euroopa Komisjon siiski muret intellektuaalomandiõiguste rikkumise pärast mõnedes sektorites. Kõige märkimisväärsem juhtum käsitleb teleantennide tarnijaid, kes on juba aastaid edastanud Euroopa ja Ameerika saadetest koosnevate kanalite telesignaale ja rikkunud litsentseeritud ringhäälinguettevõtja Macau Cable TV õiguseid. Pikaajaliste kohtuvaidluste, valitsuse sekkumise ja ELi ning õiguste valdajate asukohariikide korduvate diplomaatiliste sekkumiste tulemusena on intellektuaalomandiõiguste vaidlus jõudnud arvatavasti võimaliku lahenduseni, mille tulemusena Aomenis tegutsev teleantennide tarnija ostis ära ettevõtja Macau Cable TV. Komisjon loodab, et uus omanike struktuur aitab ära hoida eelnevad edastatud teenuste sisu intellektuaalomandiõiguste rikkumised. Komisjon jätkab olukorra jälgimist.

Rahapesuvastane võitlus. Euroopa Komisjon tervitab Aomeni jõupingutusi rahapesu- ja terrorismivastast võitlust käsitleva õigusliku raamistiku parandamisel. Rahapesu- ja terrorismivastast võitlust käsitlevad õigusaktid jõustusid 2006. aasta aprillis. Eelmisel aastal alustas tegevust rahapesu andmebüroo, mis on uus valitsusasutus, mille ülesandeks on tegeleda rahapesu- ja terrorismivastase võitluse rahastamise järelevalvega. Arvestades Aomeni kasiinosid läbivaid tohutuid sularaha koguseid, tuleb Aomeni ametivõimudel kõnealusele teemale rohkem tähelepanu pöörata.

Banco Delta Asia. 2006. aastal jätkas Aomeni valitsus Banco Delta Asia "haldusjuhtimist". USA rahandusministeerium süüdistas kõnealust panka 2005. aastal rahapesus Korea Rahvademokraatliku Vabariigi/Põhja-Korea kasuks. Aomeni valitsus on teadaolevalt olnud kõnealuses rahvusvahelise tähtsusega küsimuses tihedas ja koostöövalmis kontaktis oma peamiste rahvusvaheliste partnerite, USA ja Mandri-Hiinaga.

ELi direktiiv hoiuste maksustamise kohta. 2006. aastal teatas komisjon oma huvist alustada Aomeni erihalduspiirkonna valitsusega läbirääkimisi, et aidata kaasa hoiuste maksustamist käsitleva ELi direktiiviga sarnaste meetmete kehtestamisele. Kooskõlas nimetatud maksupoliitikaga, millega nähakse ette edendada võimalikult ulatuslikult rahvusvaheliselt heakskiidetud hea valitsemistava põhimõtte kohaldamist, teeb komisjon ettepaneku parandada koostöös Aomeniga läbipaistvust ja teabevahetust, tugevdada selliste meetmete jõustamist, mis takistavad maksude tasumisest hoidumist, ning edendada ELis kohaldatavate tulumaksu ja hoiuste maksustamise meetmetega samaväärsete meetmete kohaldamist. Komisjon tervitaks erihalduspiirkonna valitsuse ametlikku nõusolekut pidada kõnealuses küsimuses sissejuhatav töödialoog.

2006. aastal algas CEPA (Mandri-Hiina ja Aomeni tihedama majanduspartnerluse kokkuleppe) neljas etapp. 2006. aasta juunis allkirjastatud CEPA III kaasande (CEPA IV) kohaselt kehtestati 13 uut liberaliseerimismeedet, millega avati Mandri-Hiinas Aomeni ettevõtjatele kokku 26 teenuste sektorit. Kauplemise ja investeerimise lihtsustamiseks avati uusi koostöövaldkondi nagu näiteks intellektuaalomandiõigused, esitlusteenused ja hiina meditsiin. Kõik meetmed jõustusid 1. jaanuaril 2007.

Keskkond . On teada, et EL peab esmatähtsaks võitlust kliimamuutuste ning õhu ja vee saastamisega. Komisjon on seisukohal, et kõnealustes küsimustes on määrav piiriülene koostöö ning see toob kasu kogu maailmale. Komisjon on valmis tegema Aomeniga koostööd, et teda aidata ja julgustada nende meetmete võtmisel, ning vajaduse korral uurida võimalusi Mandri-Hiinaga kolmepoolseks koostööks.

4. ELi-Aomeni suhted ja koostöö

Visandamaks komisjoni ettepanekuid ELi ja Aomeni tulevaste suhete kohta, võttis komisjon 26. oktoobril 2006 vastu teatise "Euroopa Liidu, Hongkongi ja Aomeni koostöövõimalused aastateks 2007–2013",[3] mis kinnitati nõukogu järelduste alusel 12. detsembril. Teatises tõsteti esile koostöö laiendamiseks vajalikud olulised sektorid: kaubandus ja toll, rahandus, inimestevahelised suhted (kaasa arvatud akadeemilised ringkonnad), transport, keskkond, tervishoid ja toiduohutus. Teatises tehti ka ettepanek jätkata dialoogi komisjoni ja Aomeni vahel nende pädevusse kuuluvates küsimustes.

21. detsembril 2006 kiitis nõukogu heaks rahastamisvahendi, millega rahastada koostööd tööstusriikide ja teiste suure sissetulekuga riikidega, sealhulgas Aomeniga. Komisjon arutab Aomeniga arvatavasti 2007. aasta lõpus käivituva koostööprogrammiga seotud koostöö üksikasju ja lepib nendes kokku. Koostööprogrammi rahastatakse kõnealusest vahendist.

19. juunil 2006 kohtus komisjoni president Barroso Aomeni valitsusjuht Edmund Hoga Brüsselis. Mõlemad juhid olid üksmeelel, et Aomen ja Euroopa Liit peaksid jätkama koostöö arendamist, laiendamist ja süvendamist ühist huvi pakkuvates valdkondades. Nad leppisid kokku igal tasandil tihedate sidemete säilitamises ja suhte tõusujoones arenemise tagamises, võttes arvesse ja tegeledes kõikide väljakutsete ja võimalustega kiiresti ning tõhusalt. Aomeni valitsusjuht Edmund Ho kohtus Brüsselis ka Euroopa Parlamendi juhtidega.

ELi ja Aomeni vaheline koostöö tolli-, suulise tõlke ja koolituse valdkonnas jätkus 2006. aastal. Kiideti heaks Aomeni sisserändeametnike koolituseks mõeldud MIGRAMACAU rahastamine ELi AENEASi programmi raames. EÜ-Aomeni tagasivõtmiskomitee kohtus 2006. aasta jaanuaris ja vaatas üle EÜ-Aomeni tagasivõtmislepingu ning teiste pooleliolevate sisserändealaste koostööprojektide senise rakendamise.

Euroopa Komisjon on märganud, et traditsiooniliselt tugev ELi firmade kohalolek Aomenis on hakanud kahanema; Euroopa Komisjon loodab, et võrdsed tingimused tagatakse kõigile sidusrühmadele, kes otsivad Aomeni erihalduspiirkonnas ärivõimalusi.Aomenisse akrediteeritud Euroopa Komisjoni büroo (asub Hongkongis) jätkas tihedate sidemete hoidmist Aomenis ning tegi sinna regulaarseid visiite. Terve aasta jooksul korraldas büroo aktiivset ja ulatuslikku teavitamist ning avaliku diplomaatia programmi, millega Aomeni meediale ja ühiskonnale tutvustati ELi väärtusi ning majandus-, õigusloome-, sotsiaal-, haridus- ja kultuuripoliitikat. Komisjon uuendas ka lepingut Aomeni Ülikooliga, kus asub Euroopa Liidu Euroopa Teabekeskus (EUi).

[1] Komisjoni teatis nõukogule ja Euroopa Parlamendile – EL ja Aomen: Suhted pärast aastat 2000" Brüssel, 12.11.1999, KOM (1999) 484 lõplik.

[2] Euroopa Liidu, Hongkongi ja Aomeni koostöövõimalused aastateks 2007–2013. Komisjoni teatis nõukogule ja Euroopa Parlamendile. KOM(2006) 648 (lõplik), 26.10.2006.

[3] Euroopa Liidu, Hongkongi ja Aomeni koostöövõimalused aastateks 2007–2013. Komisjoni teatis nõukogule ja Euroopa Parlamendile. KOM(2006) 648 (lõplik), 26.10.2006.